Mhemmx dubju li l-akbar paprata li għamel il-PN dawn l-aħħar snin kien li għazel lil Simon Busuttil bħala l-Kap tal-Partit. Dan ħaseb li mhux se ninsew il-ħmerijiet li ħareħ bihom bħal li Deborah Schembri kellha wiċċ ta' Nazzjonalista u li n-nisa tad-djar għandhom jiddiskutu l-politika għand tal-ħanut. Simon wera li jekk jaf x'toffri l-politika ta' l-EU, ma jaf xejn x'toffri l-politika lokali Maltija. Minbarra dan, ma jistax jaħrab mill-fatt li kien id-deputat ta' Gonzi u allura bilfors irid jerfa' r-responsabilitajiet tal-ħnizrijiet li wettaq Gonzi biex jibqa' ggranfat mal-poter qabel l-elezzjoni tal-2012. Simon Busuttil huwa l-agħar tip ta' politikant għaliex m'għandux nitfa' ta' kredibilita' u għalxejn jibqa' jgħajjat li jrid jibda mill-ġdid għax ħadd ma jista' jemmnu. Biex il-PN jibda mill-ġdid irid iwarrab hu u din hija r-raġuni ewlenija għalfejn Busuttil u l-Partit fallut tiegħu se jaqilgħu taptipa oħra fl-elezzjoni li jmiss. Minn naħa l-oħra, jidher ċar li Joseph Muscat din jafha wkoll u għalhekk qed iħalli lil kulħadd jagħmel li jrid u jista' jaffordja li jirrabbja n-nies tal-faxxa tan-nofs li kienu strumentali biex itellgħuh. Mhux qed ngħid għall-populin li jieħdu gost biċ-children's allowance qabel iz-zmien u t-tnaqqis fid-dawl u l-ilma, imma għal dawk li verament kienu xebgħu minn partiti mimlija nepotizmu u nieqsin tant mill-meritokrazija. Minn partiti li jilgħaqu gruppi bħall-kaċċaturi, n-nassaba u l-izviluppaturi, u ħallewhom jagħmlu ħerba fl-ambjent Malti. Dawn issa għandhom free-for-all u l-klassi tan-nofs li tħobb tmur mixjiet fil-kampanja, tħobb tixxemmex fuq ir-ramel u tobdi l-liġi qed jiġu njorati kompletament mill-gvern ta' Joseph Muscat, li moħħu biex jaġevola lil ta' l-Armier li kissru l-liġi jew lil dawk li ħadu l-bajjiet kollha ta' Malta jew lil dawk li moħħhom biex jibnu kullimkien. Nafu li Sandro u Joseph ħobza u sikkina, izda Sandro Chetcuti vot wieħed għandu, filwaqt li min qed jixba' għandu l-eluf; u għalhekk Joseph aħjar jieħu ħsieb il-koalizzjoni li ftaħar li bena bil-moderati u l-progressivi, għax s'issa ħlief l-opportunisti mhux jieħu ħsieb.
B'Simon fit-Tmun Kollox Mitmum!